|  |
| --- |
| **СПРАВКА**  **ЗА ОТРАЗЯВАНЕ НА ПОСТЪПИЛИТЕ ПРЕДЛОЖЕНИЯ И СТАНОВИЩА ОТ ОБЩЕСТВЕНИТЕ КОНСУЛТАЦИИ НА ПРОЕКТА НА ПОСТАНОВЛЕНИЕ НА МИНИСТЕРСКИЯ СЪВЕТ ЗА ПРИЕМАНЕ НА НАРЕДБА ЗА СПЕЦИФИЧНИТЕ ИЗИСКВАНИЯ ЗА  ИЗВЪРШВАНЕ НА ХРАНИТЕЛНО БАНКИРАНЕ И КОНТРОЛА ВЪРХУ ТАЗИ ДЕЙНОСТ** |

| **№** | **Организация/  потребител**  **(вкл. начина на получаване на предложението)** | **Бележки и предложения** | **Приети/**  **неприети** | **Мотиви** |
| --- | --- | --- | --- | --- |
|  | Българска  хранителна банка  (Постъпило по електронната поща) | Във връзка с публикувания на Портала за обществени консултации Проект на наредба за специфичните изисквания за извършване на хранително банкиране и контрол върху тази дейност предлагам на Вашето внимание становище с коментари и предложения на фондация „Българска хранителна банка“.  Подкрепяме Проекта на наредба, с която ще се детайлизират условията и реда за осъществяване на хранително банкиране, определени в глава четвърта на Закона за храните. В качеството ни на експертна организация с над 8-годишен практически опит и пионер в осъществяване на хранително банкиране в България подкрепяме нормативния акт, с който се дефинират ясно изискванията и отговорностите на всички участници при безвъзмездното предоставяне на храни в подкрепа на нуждаещи се хора и упражняването на контрол върху тази дейност.  През изминалите 8 години, Българска хранителна банка създаде ноу-хау, натрупа експертиза и зае своето място на надежден партньор и естествена част от екосистемата на хранителната индустрия в работата за оползотворяване на храни с къс срок на годност и обслужването им до хора в нужда, обхванати от дългосрочни социални програми. Ежеседмично храна предоставена от компаниите в индустрията за храна достига до 8 000 души и годишно - до над 20 000 души на територията на цялата страна. От създаването си през 2012-та година, като първа хранителна банка, до края на октомври 2020-та година Българска хранителна банка е обслужила до хора в нужда над 2 000 тона храна на стойност над 5 350 000 лева като за всеки дарен лев, организацията осигурява храна на стойност поне 4 лева.  След като се запознахме с Проекта на наредба представям на Вашето внимание коментари и предложения: |  |  |
| 1. В Раздел III „Изисквания към бизнес операторите“, да бъде ясно дефинирана отговорността на бизнес операторите за предоставянето на информация за храните, спазвайки изискванията на чл. 7, чл. 8 и чл. 9 от Регламент (ЕС) №1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите. Това би бил реципрочен ангажимент към оператора на хранителна банка, така както такъв е предвиден за оператора на хранителна банка спрямо нуждаещите се лица и на лицата, предоставящи социални услуги.  Съгласно чл. 8 Регламент (ЕС) №1169/2011 отговорността за информацията за храните е на стопанския субект, под чието име или търговско наименование храната се предлага на пазара, или ако този стопански субект не е установен в Съюза — вносителят на пазара на Съюза. Стопанският субект в хранителната промишленост, който отговаря за информацията за храните, осигурява наличието и точността на информацията за храните в съответствие с приложимото законодателство в областта на информацията за храните и с изискванията на съответните национални разпоредби.  Същата отговорност за предоставяне на информация за храните на нуждаещите се лица и на лицата, предоставящи социални услуги е дефинирана за операторите на хранителна банка в чл. 10 от Проекта на наредба. Това е ангажимент, който Българска хранителна банка ежедневно изпълнява и до момента, но е в състояние да предоставя тази информация на нуждаещите се по надежден и отговорен начин само ако тя е предоставена добронамерено и надлежно от бизнес оператора – дарител на храни. Макар и предоставена безвъзмездно в полза на хора в нужда, основен принцип в нашата работа е да гарантираме, че храната ще достигне до тях качествена, годна и безопасна както тази на регал в магазина. В тази връзка, Българска хранителна банка като част от екосистемата на хранителната индустрия ще продължи да прави това, ползвайки предоставената информация от бизнес оператора и не променяйки информацията, съпровождаща дадена храна, така че крайният потребител да не бъде заблуден или по друг начин да бъде намалено равнището на защита на потребителя и възможностите да направи информиран избор. | Приема се по принцип | Разпоредбата за отговорността на бизнес операторите да предоставят информация за храните, спазвайки Регламент (ЕС) № 1169/2011 е разписана в чл. 17, ал. 1 от Закона за храните. |
| 2. В Раздел V „Изключения при извършване на хранително банкиране“, чл. 12 (3), считаме за изключително важно при предоставяне на храни с изтекъл срок на годност да бъдат ясно определени и пояснени режимът на информиране на Българската агенция по безопасност на храните, моментът на информиране и срокът за реакция на контролния орган, така че да се гарантира навременна и предварителна намеса на компетентния орган по упражняване на контрол.  За да се гарантира предоставянето само на качествена и безопасна храна дори и след настъпване на срока й на минимална трайност, санкцията на БАБХ следва да е преди фактическото получаване на храната в склад на оператора на хранителна банка. Това ще позволи да бъдат избегнати и ненужни и нежелани разходи за унищожаване на храна в случай, че същата се окаже негодна за консумация, както и ще скъси пътя на административно съгласуване и получаване на разрешение от разстояние. От своя страна, операторът на хранителна банка може да даде писмено съгласие за прием на храни и да се откаже от правото да предявява претенции само ако предварително е гарантирано, че храната е безопасна за консумация, в т.ч. с произнасяне на контролния орган. | Приема се по принцип | Изискванията са предвидени в чл. 16 от Наредбата. |
| 3. В Раздел V „Изключения при извършване на хранително банкиране“, чл. 14 (1), т. 4 е предвидено операторът на хранителна банка да разполага с процедури и/или спецификации, в които ясно и недвусмислено е разписано колко време след изтичането на срока на минимална трайност храната може да бъде предоставяна за последваща консумация на нуждаещите се лица и лицата, предоставящи социални услуги.  В тази връзка считаме за законосъобразно допустимият срок на последващо оползотовряване и съответно - предоставяне навреме на храните с изтекъл срок на минимална трайност до нуждаещи се лица да бъдат определени и дефинирани за отделните групи храни от компетентен орган по безопасност и качество на храните.  Разбира се, в практиката си до момента Българска хранителна банка е обслужвала основно храни с много къс срок на годност и е създала подходящи и надеждни системи, процеси и процедури относно режим на информиране, разпределяне, кратковременно съхранение, предоставяне, проследяване и отчитане на дарената храна. Тези системи и процедури са основани на стриктно прилагане на Закона за храните и свързаните нормативни актове, Закона за счетоводството и най-добрите стандарти за проследимост, отчетност и прозрачност. По отношение на безопасността и качеството на храните и в качеството си на оператор на хранителна банка, БХБ се е ръководила винаги от стриктно прилагане на експертно разработени и утвърдени от контролния орган и други компетентни институции документи, правила и процедури. | Не се приема | В чл. 17, параграф 1 от Регламент (ЕО) № 178/2002 на Европейския парламент и на Съвета от 28 януари 2002 година за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните е разписано, че на всички етапи на производство, преработка и разпространение в рамките на контролираните от тях предприятия,  стопанските субекти в хранителната промишленост гарантират, че съответните храни отговарят на изискванията на законодателството в областта на храните, които се отнасят за тяхната дейност и проверяват дали тези изисквания са спазени.  Съгласно чл. 18 от Регламент (ЕО) № 178/2002 всеки стопански субект в хранителната промишленост трябва да разполага със системи и процедури за проследяване на храните.  Съгласно чл. 19, параграф 4 от Регламент (ЕО) № 178/2002 Стопанските субекти в хранителната промишленост оказват сътрудничество на компетентните органи в предприетите действия за избягване или намаляване на риска от храни, които те доставят или са доставили.  Съгласно чл. 9 от Закона за храните Бизнес операторите, които произвеждат, преработват и/или дистрибутират храна са длъжни да разполагат с информация за храните, животните и материалите, използвани при производството, преработката и/или дистрибуцията на храните под техен контрол.  В чл. 10 от Закона за храните е записано Бизнес операторите, с изключение на извършващите първично производство и на аптеки и дрогерии по чл. 30, ал. 1, въвеждат, прилагат и поддържат постоянна процедура или процедури в съответствие с чл. 5 от Регламент (ЕО) № 852/2004.  Нормативните изисквания относими към списъкът на храните, обект на хранително банкиране и съдържащата се информация за сроковете, в които храните се предоставят безвъзмездно са разписани в чл. 96, ал. 2 и 3 от Закона за храните  Във връзка с гореизложеното всеки оператор на хранителна банка е стопански субект в хранителната промишленост, чиято отговорност е да доставя безопасна храна и да разполага с внедрена система за самоконтрол. Негова отговорност е да идентифицира опасностите, които трябва да се предотвратят, отстранят или редуцират до приемливи нива т.е. да определи за отделните групи храни, с които оперира, допустимият срок на последващо оползотовряване и съответно – предоставянето им навреме до нуждаещи се лица, които да са съобразени със списъците по чл. 96, ал. 2 от Закона за храните. |
| 4. В Раздел V „Изключения при извършване на хранително банкиране“, чл. 16 (1) предлагаме изрично да бъде дефинирано, че информацията за храната с изтекъл срок на трайност следва да се предостави на съответната областна дирекция по безопасност на храните предварително т.е. преди датата на фактическа доставка и прием на храните в склад на оператор на хранителна банка, така че да бъде получено съответното становище за прием на дарението на базата на предоставена писмена информация и документи от бизнес оператора – дарител на храната. Това предварително становище на базата на документи ще даде възможност на оператора на хранителна банка да откаже дарение, което счита за неподходящо и по този начин да бъдат избегнати ненужни и невъзможни за оператора на хранителна банка разходи, свързани с унищожаване на вече доставена храна, която е негодна за консумация, но предвид разпоредбите на наредбата операторът на хранителна банка няма право да протестира и да предявява претенции към бизнес оператора. Нещо повече, в качеството си на нестопански субект, осъществяващ дейност в обществена полза, операторът на хранителна банка борави изцяло с дарени обществени средства, които има задължението да разходва изключително пестеливо, ефективно, отговорно и прозрачно. В този смисъл предварителната оценка би спестила подобни разходи.  В разпоредбата на чл. 16 е разгледана единствено хипотезата, в която дарената храна вече е получена в склад на оператор на хранителна банка към момента на проверка на място от служител на БАБХ, което задължава операторът на хранителна банка да приеме всяка предложена храна преди получаване на становище и ако тя се окаже негодна за по-нататъшно предоставяне на хора в нужда – да понесе и цялата отговорност и разходи, свързани с унищожаването й. В тази връзка настояваме за намиране на по-гъвкав подход на комуникиране на предложението за дарение и предварително произнасяне на контролния орган, преди храната да е получена в склад за хранително банкиране. | Приема се по принцип | Отказът на прием от страна на оператора на хранителна банка при получаване на храни е разписан в чл. 7, ал. 2 от Наредбата. |
| 5. В Раздел VI „Хранително банкиране на иззети храни“, чл. 19 следва да се определи ясно в разпоредбите на Проекта на наредба с чия отговорност и за чия сметка се извършва лабораторното изпитване за безопасността на иззетите храни, така че те да са възможен обект на безвъзмездно предоставяне на оператор на хранителна банка. | Приема се |  |
|  | Асоциация на  производителите на безалкохолни напитки в България  (Писмо № 15-469 от 30.11.2020 г.) | Във връзка с публикувания за обществено обсъждане проект на НАРЕДБА за специфичните изисквания за извършване на хранително банкиране и контрола върху тази дейност, предоставяме принципното си становище и конкретни предложения, както следва:  Асоциацията на производителите на безалкохолни напитки в България и нейните членове, доказани социално отговорни компании, подкрепяме принципно създадената с проекта на Наредба възможност както за установяване на коректно разбиране за пригодността за консумация на храни, вкл. и напитки, с изтекъл срок на минимална трайност (обозначен с „най‐добър до“, така и за реализирането им чрез хранително банкиране. Подкрепящи намаляването на загубата и разхищението на храни, оценяваме системно демонстрираната воля и действия на Министерството в подкрепа провеждането на ефективни политики, вкл. чрез нормативни регулации, адресиращи едновременно както социалните (чрез създаване на максимални предпоставки за преразпределение на излишъка към хора в нужда), но също и екологичните измерения на проблема. Едновременно с това признаваме и необходимостта от поддържане на високи гаранции за защита здравето на хората, чрез осигуряване на безопасността на предоставяните безвъзмездно храни на изпадналите в затруднение представители на обществото. В тази връзка и продиктувано от стремежа ни за премахване на необосновани тежести, които биха възпрепятствали постигането на общо споделяната цел – възможно най‐голямо количество от годните за консумация храни, представляващи излишък, да могат да се използват по предназначение, считаме, че е необходимо да бъдат преразгледани част от разпоредбите, заложени в проекта на Наредбата.  В конкретика, по отношение преразпределянето чрез хранително банкиране на храни с изтекъл минимален срок на трайност, Наредбата предвижда няколко елемента, които класифицираме като потенциална „бариера“ (изпитвания за сметка на дарителите, проверки на място и издаване на становища от компетентните органи, както и административни изисквания към операторите осъществяващи хранително банкиране) и които вярваме, че освен друго, ангажират ресурси, използването на които не е обосновано във всички случаи.  В тази връзка предлагаме: |  |  |
| 1. Отмяна на разпоредбата по чл. 12, ал.1, т.1, с която се въвежда задължително провеждане на лабораторни изпитвания по органолептични и микробиологични показатели на храните като условие за прием на храни с изтекъл срок на минимална трайност от оператора на хранителната банка. Пряко приложимото европейско законодателство, Законът за храните и предложените разпоредби на Наредбата (вкл. чл.6 и чл. 8) определят недвусмислено отговорността на операторите за осигуряване предлагането на безопасни и годни за консумация храни. В тази връзка, с оглед на всеки конкретен случай, операторите прилагат установени, съобразно предвидените и прилагани от тях процедури и мерки за оценка на риска и гарантиране на съответствие с изискванията за безопасност, които могат да включват и не се ограничават до визираните изпитвания. Залагането обаче на подобно изискване крие риск от затвърждаване на разбирането у потребителите за безусловна необходимост за провеждането на предвидените в Наредбата изпитвания във всеки случай на консумиране на храна, чийто срок на минимална трайност е изтекъл, вкл. извън случаите на преразпределение чрез хранително банкиране, което противоречи на принципите на хармонизираното право и заложения смисъл на срока на минимална трайност. В този смисъл реферираме и към т. 6.3.2 от Насоките на Комисията (COMMISSION NOTICE, C(2017) 6872 final of 16.10.2017 EU guidelines on food donation, които реферират към възможността за свободно предлагане на храни с изтекъл срок на минимална трайност, като освен тяхната безопасност реферират към необходимостта за не подвеждащо информиране на потребителите, което може да бъде постигнато и чрез отделно обозначаване за изтеклия срок на годност при тяхното предлагане. | Не се приема | С протокола от лабораторно изпитване бизнес оператора гарантира безопасността на дарените храни по чл. 12, ал. 1. |
| 2. Замяна на заложения с разпоредбата по чл. 12, ал.1, т.4 5 дневен срок след изтичане на определения от производителя срок за минимална трайност като крайна възможност за прием на храни от оператора на хранителната банка, с по‐гъвкав подход, позволяващ реализирането на годни и безопасни храни с оглед на отчитане спецификите на различните видове храни и всеки конкретен продукт, както и създадената организация за тяхното преразпределяне и консумация от оператора на хранителната банка.  Практиката показва, че за различните видове храни може да се определи различен времеви период на безопасност и продължаваща пригодност за консумация при спазване на определените от производителите условия на съхранение и при най‐консервативни допускания. Той може да варира от месеци до надхвърлящ 1 година период, което предпоставя ненужно ограничителния характер на заложената разпоредба.  Във връзка с предложенията ни по т.1 и 2, и на база на проученият опит в някои ДЧ на ЕС, както предвид на Ръководните насоки на ЕС за даряването на храни (COMMISSION NOTICE, C(2017) 6872 final of 16.10.2017 EU guidelines on food donation, предлагаме замяна на заложения подход, с определяне, посредством Приложение в Наредбата (предпочитан подход), или чрез предвиждане издаването на нейна база на Ръководство, с ориентировъчни срокове за всяка съответна категория храни, в рамките на които храните с изтекъл срок на минимална трайност (т.е. дата „най‐добър до“) могат да бъдат използвани/разпространявани чрез хранително банкиране. Правилните условия за съхранение и целостта на опаковката трябва да бъдат гарантирани, което следва да бъде подчертано с разпоредбите на Наредбата. Посочването на ориентировъчните срокове за различните видове храни, задължително следва да е съпътствано с реферирането към изискване за оценка за всеки отделен случай – като подчертаваме, че оценката на риска и съответствието с изискването за предлагане само на годни за консумация храни е задължение на всеки оператор с храни, каквито са както самите дарители, така и хранителните банки. В контекста на направеното предложение, прилагаме ориентировъчните срокове за различни видове храни, прилагани в някои ДЧ (Белгия и Италия), съответно регламентирани в Belgian food safety agency Circulaire relative aux dispositions applicables aux banques alimentaires et associations caritatives, 08/02/2017; Italy ‐ Manual of Good Practices for Charitable Organisations, Caritas Italiana, Fondazione Banco Alimentare Onlus, March 2016. | Приема се |  |
| 3. Предлагаме ревизия и на разпоредбите и на чл. 12, ал. 2 и 3. По отношение на ал. 2 – отпадане на думите „писмено съгласие за“, обосновано от факта, че за осигуряване проследимостта на храните операторите са задължени да поддържат документирани записи. Предоставянето на храни на оператор на хранителна банка се осъществява съпътствано от надлежно попълнени и от двете страни документи (договор за дарение, приемо‐предавателен протокол) и същите служат като удостоверение за съгласие за прием. По отношение на разпоредбата на ал.3, считаме, че тя следва да бъде променена в смисъл, че разрешение от страна на БАБХ следва да се изисква за храни с оставащ кратък срок до изтичането на ориентировъчните срокове и определените на база оценка на риска за всеки конкретен случай от бизнес операторите предоставящи на хранителната банка срокове обезпечаващи тяхната безопасност и пригодност при спазване на определените от тях условия на съхранение. Конкретното определяне на този срок следва да бъде допълнително обсъдено с оператора на хранителната банка за отчитане на възможностите и практиката по реализацията на храните. | Не се приема | С разпоредбата на чл. 12, ал. 2 операторът на хранителна банка писмено дава своето съгласие, че приема храните с изтекъл срок на минимална трайност и след това няма право да предявява претенции към доставящия ги бизнес оператор.  Не може да бъде пренебрегнато разрешението на компетентния орган извършващ официален контрол относно даряването на храни с изтекъл срок на минимална трайност, съгласно чл. 12, ал. 3 от Наредбата. Всяко разрешение трябва да бъде безпристрастно и да се базира на оценката на риска за появата на евентуална опасност за общественото здраве, съгласно разпоредбите на чл. 9 от Регламент (ЕС) 2017/625. |
| 4. Предлагаме разглеждането на редакция на чл. 14, ал.1, т. 3 както следва:  „нуждаещите се лица и лицата, предоставящи социални услуги, да са писмено информирани, че храните са с изтекъл срок на минимална трайност съгласно чл. 7 от Регламент (ЕС) № 1169/2011, но че са безопасни при спазването на условията за съхранение и консумация в определения по т.4 срок“; | Приема се |  |
| 5. В унисон с направените предложения следва да бъде предвидена и съответстваща редакция на разпоредбите по чл. 16. | Не се приема | Текстовете на чл. 16 определят реда за даряване на храни с изтекъл срок на минимална трайност или яйца от клас А след изтичането на 21-дневния срок от датата на снасянето им без да се допусне ненужно забавяне. |
| 6. Предлагаме също така промяна на заглавието на раздел V както следва  „Специфични изисквания при хранителното банкиране на храни с изтекъл минимален срок на трайност“ | Не се приема | Разделът се отнася и за яйца от клас А след изтичането на 21-дневния срок от датата на снасянето им. Те не трябва да са надвишили 28-дневния срок след снасянето, отбелязан на опаковката. |
| В допълнение бихме искали да предложим включването на референция, регламентираща възможността за преразпределяне на годни за консумация храни, които не са в хипотезата на изтекъл срок на минимална трайност, но:  ‐ не отговарят на всички изисквания, заложени в спецификациите на производителя или очаквания на клиентите;  ‐ са с променени в опаковките и/или етикетите, но които не компрометират нито безопасността на храните, нито информацията за потребителите;  ‐ са маркирани/обозначени по време (като продукти, предназначени за определен празничен сезон или промоционална дейност) но не са реализирани в рамките на дадена кампания). | Приема се по принцип | Текстовете на Наредбата не забраняват приемането на посочените храни от оператора на хранителната банка. |
| Следвайки практиката в някои ДЧ, считаме за уместно включването и на и възможността за преразпределение чрез хранително банкиране на храни с неправилно етикетиране и/или грешки в етикетирането (т.е. когато не е обезпечено представянето на задължителната информацията директно на етикета), забраняващи достъпа на хранителния продукт до обичайните канали за продажба на дребно. С цел обезпечаването, че крайния получател на храната ще разполага с цялата задължителна информация за нея, в случаите, когато за предварително опакованите храни е невъзможно и/или необосновано да бъдат етикетирани повторно преди тяхното преразпределение чрез дарение, следва да бъде предвидено предоставянето на цялата необходима информация от отговорния бизнес оператор (по смисъла на член 8, параграф 1 на Регламент 1169/2011) на оператора на хранителната банка. Обосновано изключение следва да са случаите, когато грешката при етикетирането може да има последици за общественото здраве (например, свързана с информация за наличието на алергени), налагащи коригирането на грешката върху етикета на съответния продукт, преди да може да бъде дарена.  В заключение и в контекста на ръководните насоки на ЕС за даряването на храни и принципните положения в тази връзка, обръщаме внимание, че освен хранителните банки като организации преразпределящи излишък от храни, те включват също даряването на храни от операторите на всеки етап по агрохранителна верига и на набиращи мрежи и други организации, предоставящи безвъзмездно храни не на регулярна основа, а в рамките на конкретно събитие, или пък директното даряване на самите потребители (напр. служители). С разбирането, че заложеният обхват на Наредбата се предпоставя от законовата делегация (чл. 108 от Закона за храните) вярваме, че разработването от страна на Министерството и/или от БАБХ на национално Ръководство, регламентиращо основните принципи и разпределения на отговорности при даряването на храни при посочените по‐горе хипотези, би способствало както за намаляване на разхищенията и загубите на храни, но би допринесло за поддържането на високите гаранции, които прилагат отговорните стопански субекти в агрохранителната верига за безопасността на храните.  ПРИЛОЖЕНИЕ  Ориентировъчните срокове за различни видове храни, прилагани в някои ДЧ (Италия и Белгия), съответно регламентирани в:   1. Italy ‐ Manual of Good Practices for Charitable Organisations, Caritas Italiana, Fondazione Banco Alimentare Onlus, March 2016; 2. Belgian food safety agency Circulaire relative aux dispositions applicables aux banques alimentaires et associations caritatives, 08/02/2017. | Приема се по принцип | Разпоредбата е разписана в чл. 6, чл. 7, ал. 1 и ал. 2 и чл. 9 от Наредбата.  Корекцията на етикетите на храните и предоставянето на информация за храните преди даряване е отговорност на бизнес оператора, който ги дарява. |